Il-PM Robert Abela jinawgura l-Valletta Design Cluster b'investiment ta' €10.4 miljun Il-Biċċerija l-Antika fil-Belt Valletta ngħatat ħajja ġdida hekk kif issa ser isservi bħala l-Valletta Design Cluster, spazju kreattiv u kulturali ġdid iddedikat lid-disinn fil-Belt Valletta, taħt il-kappa tal-Aġenzija Kulturali għall-Belt Valletta. Dan l-ispazju hu maħsub biex ikun id-dar ta' kull kreattiv u ta' kull organizzazzjoni li jixtiequ jħallu impatt soċjali pożittiv fuq il-komunità. Il-bibien tal-Valletta Design Cluster infetħu uffiċjalment illum mill-Prim Ministru Robert Abela flimkien mal-Ministru għall-Wirt Nazzjonali, l-Arti u l-Gvern Lokali José Herrera, is-Segretarju Parlamentari għall-Fondi Ewropej Stefan Zrinzo Azzopardi, iċ-Chairperson tal-Aġenzija Kulturali għall-Belt Valletta Jason Micallef u l-kap eżekuttiv tal-istess aġenzija Catherine Tabone. Il-Valletta Design Cluster joħloq opportunitajiet ġodda għal persuni kreattivi fil-qasam tad-disinn li ser ikunu jistgħu jiżviluppaw il-proġetti tagħhom u jilħqu livelli ġodda. Dawk kollha li ser ikunu qed jissieħbu mal-Cluster jistgħu jagħmlu użu mill-għodda, makkinarju u l-ispazji ta' ġo fih, biex jaqsmu l-għarfien tagħhom u jimxu 'l quddiem. Dawn il-faċilitajiet ser ikunu qed jgħinu studenti, professjonisti, organizzazzjonijiet fl-oqsma relatati mad-disinn kif ukoll għaqdiet Beltin biex jilħqu l-aspirazzjonijiet tagħhom. Il-Prim Ministru Robert Abela qal li llum qed nagħtu lura binja storika lill-poplu Malti. "Binja li, wara proċess ta' riġenerazzjoni, inbidlet fi spazju modern fejn l-artisti ta' pajjiżna jistgħu jimirħu fil-kreattività tagħhom. Dan huwa Gvern għan-Nies li jinvesti fin-nies," qal Dr Abela. Il-Prim Ministru sostna li anke fi żmien ta' pandemija, fejn qed naraw pajjiżi kbar madwar id-dinja f'diffikultà biex jassiguraw il-bżonnijiet bażiċi għaċ-ċittadini tagħhom, Malta żammet soda. Permezz ta' dan il-proġett, mhux biss inħoloq kunċett ġdid għal Malta iżda ġiet riġenerata żona oħra tal-Belt Valletta għall-komunità li kienet fost l-aktar partjiiet mitluqa tal-Belt Valletta. Il-Biċċerija l-Antika, li kienet fi sfat mitluq għal iktar minn 50 sena, ġiet restawrata b'investiment ta' 10.4 miljun ewro, grazzi wkoll għall-Fondi Ewropej għall-Iżvilupp Reġjonali. Il-belt kapitali ngħatat ukoll ġnien pubbliku ġdid mifrux fuq il-bejt kollu ta' din il-binja. Dan il-ġnien hu l-ewwel wieħed tat-tip tiegħu u jinkludi kamra għal-laqgħat, żewġ spazji multifunzjonali u postijiet fejn jistgħu jinġabru gruppi żgħar. Il-Ministru José Herrera qal li l-Valletta Design Cluster huwa prova oħra ċara ta' kif dan il-gvern qed ikompli jinvesti fil-kreattivi u fl-artisti lokali. Sostna li dan il-proġett huwa wieħed minn numru ta' proġetti li jżommu ħaj il-legat tal-Valletta 18, proġetti li mhux biss taw dimensjoni ġdida u aktar wiesgħa lill-kultura f'pajjiżna iżda li wkoll ħallew impatt fuq il-Belt Valletta. "Sa mill-bidu nett ta' dan il-proġett sħaqt li l-komunità Beltija għandha tħossa parti mir-riġenerazzjoni ta' din ż-żona li kien ilha għexieren ta' snin ma tingħata nifs ġdid u li r-riġenerazzjoni m'għandhiex tieqaf biss sal-binja. Għaldaqstant huwa ta' pjaċir għalija nara kif numru ta' għaqdiet volontarji Beltin ħa jkunu qed jibbenefikaw minn dan il-proġett permezz ta' użu ta' spazji ġodda li nħolqu," sostna Dr Herrera. Is-Segretarju Parlamentari Stefan Zrinzo Azzopardi żied li dan il-proġett sar b'investiment ta' €4.3 miljun f'fondi Ewropej u jifforma parti minn pjan ta' riġenerazzjoni għan-naħa ta' isfel tal-Belt Valletta. Hu qal li l-Valletta Design Cluster se tkun qed tipprovdi aktar sapport lill-intrapriżi u lil dawk kollha interessati fl-arti u fil-kultura billi jingħata spazju biex jiddiskutu ideat ġodda u jaħdmu fuq proġetti varji. Is-segretarju parlamentari qal li r-riġenerazzjoni ta' din il-binja li fiha madwar 3,552 metru kwadru, ħolqot ambjent mill-isbaħ, akkoljenti u modern li jinkorpora diversi aspetti inkluż dak ambjentali, hekk kif il-bejt ġie mdawwar fi ġnien. Iċ-Chairman tal-Aġenzija Kulturali għall-Belt Valletta Jason Micallef qal li dan il-proġett mhux biss se jservi bħala spazju kulturali għal diversi għaqdiet volontarji imma attwalment se jkun qed jiftaħ il-bibien tiegħu għall-familji Maltin u Għawdxin. Iżjed minn hekk, il-Valletta Design Cluster huwa wkoll aċċessibbli għall-persuni b'diżabilità li jistgħu jgawdu minn dan l-ispazju mill-isbaħ.